لأدارسة سلالة مغريبية عربية ديال الشرفة حكمو الشمال ديال لمغريب من عام 789 تال 921، تسماو لأدارسة على أول حاكم، لاِمام مولاي دريس لّول (حكم من 789 تال 791)، و لي هو ولد حفيد لحسن بن علي، ؤ كان واحد من ناس قلال لي نجاو من معراكة فخ لي بزاف د لأنصار د علي تقتلو فيها من طاراف لعباسيين. لأدارسة كانو هما أول دولة مغريبية إسلامية مستاقلة،[خاص شي عين/مصدر لهادشي] ولي تأسست على يد دريس لّول بدعم من لقبيلة لأمازيغية أورابا لي تزوج منها، و لعبات دور كبير بزاف ف تأسيس دولة لأدارسة. مولاي دريس تّاني لي خلف بّاه ؤ حكم من 803 تال 828، زاد وسّع دّولة لإدريسية، ولاكين ماقدرش يشد لمغريب كاملو. ف 808، دريس تّاني أسس مدينة فاس لي ولّات لمركز سّياسي ؤ رّوحاني د لمغريب. لأدارسة كانو لّولين لي دارو سيستيم د لحكم ف لمغريب خارج سّيستيم لقبلي لأمازيغي، ؤ مكوّن جزئيا من عرب، ؤ دخّلو لعربية ل شمال لمغريب. بعدما مات دريس تّاني، لمملكة ديالو تقسّمات بين ولادو ؤ ضعافت. ؤ تّقضا عليها ف مرة من طاراف لفاطيميين ؤ لأمويين د لأندلوس. آخر حاكم إدريسي مات محبوس عند لأمويين ف قورطوبا ف عام 985.